**LAUSUNTO** 30.9.2013

Opetus- ja kulttuuriministeriö

PL 29

00023 Valtioneuvosto

Lausuntopyyntö korkeakoulutettujen uutta erikoistumiskoulutuksen

kokonaisuutta valmistelevan työryhmän muistiosta

|  |
| --- |
| Tiivistelmä kannanotoista:   * Uusi koulutusmuoto tarjoaa uusia mahdollisuuksia jatkomeritoitumiseen monialaisille kentille työskenteleville aloille * Sopimusmekanismi vaatii vielä jatkovalmistelua * Rahoitus on haasteellinen pääosin julkisin varoin toimiville toimialoille. Uuden koulutusmuodon realistiseen rahoittamiseen tulee kiinnittää erityistä huomiota. |

Humanistinen ammattikorkeakoulu (Humak) kiittää lausuntopyynnöstä ja toteaa lausuntonaan seuraavaa:

1. Lähtökohdat

Humak pitää tutkinnon jälkeisen erikoistumiskoulutuksen uutta jäsentämistä arvokkaana niistä lähtökohdista, jotka muistion perusteluissa on esitetty. Myös erikoistumiskoulutusten laajuus ja tasomääritykset ovat periaatteellisesti hyväksyttäviä.

1. Erikoistuminen

Suunnitellun uuden erikoistumiskoulutuksen periaatteet tutkinnon jälkeisen ammattitaidon täydentämisestä ja syventämisestä ovat kannatettavia. Myös periaate työelämän tarvelähtöisyydestä on kannatettava. Onnistuessaan uusi koulutusmuoto tarjoaa uusia mahdollisuuksia sellaisille moniammatillisille koulutus- ja toimialoille, joissa on tutkinnon suorittamisen jälkeen aitoa työelämälähtöistä tarvetta syventää ammatillista osaamista. Esimerkiksi yhteisöpedagogeille tämä tarjoaisi uusia mahdollisuuksia syventää meritoidusti osaamista esim. päihde- ja mielenterveystyössä työssä sekä erilaisissa toimintaympäristöissä, joista tehdään työtä nuorten kanssa, kuten lastensuojelussa, kouluissa tehtävässä työssä ja nuorisotakuun toteuttamiseen liittyvässä etsivässä työssä. Huomionarvoista on, että erikoistumiskoulutusten tutkintokoulutuspainetta vähentävä vaikutus riippuu ratkaisevasti siitä, miten hyvin erikoistumiskoulutuksia hyväksytään tuottamaan vaadittuja pätevyyksiä, esimerkkinä vaikkapa edellä mainittu yhteisöpedagogien pätevöityminen työskentelemään sosiaalityön kentillä (lastensuojelu, aikuissosiaalityö ja vanhustyö) ja kasvatusalan tehtävissä (päiväkodit ja koulut). Asian toteutuminen vaatii tarvittavien säädösmuutosten toteuttamista ja tulkintaohjeiden tarkentamista laveammaksi eikä toisia tutkintoja poissulkevaksi.

1. Sopimusmekanismi

Esityksestä jää vielä hieman avoimeksi se, millä tavoin sopimusmekanismi koulutuksen alakohtaisten järjestäjien välillä toimii. Tutkintojen järjestämisen sujuvuuden ja epäselvyyksien välttämiseksi sopimusmekanismi vaatii vielä tarkennuksia ja siltä osin lisävalmistelua.

1. Rahoitus

Asiakaslähtöisen rahoituksen lisäämisen mahdollisuudet ovat erilaisia eri ammattialoilla. Aloilla, joilla ei ole varaa maksaa koulutuksestaan liiketaloudellisin periaattein, erikoistumisopinnot ovat olleet tärkeä koulutusmuoto. Monikanavarahoituksen realiteetit tulevat vaikuttamaan laajuus- ja tarjontaratkaisuihin. Toimialoilla, jotka saavat pääosan omasta rahoituksestaan julkisista varoista, opintojen suorittaminen ilman julkista tukea voi tulla käytännössä opiskelijalle ja/tai työyhteisölle liian kalliiksi. Mainittuihin aloihin kuuluvat erityisesti kulttuuriala, sosiaali- ja terveysala sekä humanistinen ja kasvatusala.

Mahdollinen erikoistumiskoulutusrahoituksen kytkeminen uuden rahoitusmallin osaksi vaatii rahoituksen osatekijöiden uudelleentarkastelua. Jos rahoitus sisällytetään avoimen ammattikorkeakoulun opintopisteiden ehdotettuun 4 % -osuuteen, niin rahoitusosuuden riittävyys on kyseenalaista edellä mainittuihin perusteluihin vedoten. Jos tähän ratkaisuun päädytään, niin Humak esittää rahoitusosion prosenttiosuuden kasvattamista vähintään 6 prosenttiyksikköön.

Humak kannattaa erikoitumiskoulutuksen jatkovalmistelua. Muiden kuin tässä lausunnossa mainittujen asioiden osalta Humak yhtyy Arenen lausunnossa esitettyihin näkökohtiin.

Humanistinen ammattikorkeakoulu

*Tapio Huttula*

rehtori